AlexejDobrolubov/national_council_slovak_2010 huggingface dataset:
19. schôdza NR SR - 1.deň - A. popoludní
Dátum: 2024-09-10
Poslanec: Habánik, Jozef (SMER - SD)
Druh vystúpenia: Vystúpenie s faktickou poznámkou

107. Ďakujem pekne za slovo. Pán poslanec, to, čo vy nazývate polkrok, ja volám fázovanie. My predsa keď zavádzame prvýkrát takúto naozaj významnú systémovú zmenu od prechodu od originálnych kompetencií k normatívnemu financovaniu smerom k materským školám, aj keď môžete argumentovať, že v prípade základných a stredných škôl, samozrejme, to normatívne financovanie je zavedené už dlhodobo, my musíme skúmať a analyzovať aj dopady takéhoto, takéhoto mechanizmu, preto je dobré, že možno v tejto prvej etape vstupuje to financovanie tých miest za prevádzky a v ďalšom kroku po vyhodnotení po nejakom roku alebo dvoch, možnože skôr, možnože neskôr, ja to teraz nechcem nejakým spôsobom predikovať, sa budeme baviť aj o ďalších školských zariadeniach, ktoré môžu prejsť do tohto, do tohto systému. My tu dnes nemáme zavedený žiadny daňový, daňový mix, tu žiadny daňový mix od 1. januára 2025 platiť zrejme nebude, a preto je dôležité zaviesť to, čo v tejto etape zaviesť vieme, a to je práve to normatívne financovanie, financovanie materských škôl, obzvlášť keď máme vyrokovanú dohodu s príslušnými, s príslušnými samosprávami. Ďakujem.
19. schôdza NR SR - 1.deň - A. popoludní
Dátum: 2024-09-10
Poslanec: Habánik, Jozef (SMER - SD)
Druh vystúpenia: Vystúpenie s faktickou poznámkou

85. Ďakujem pekne za slovo. Pani poslankyňa, v prípade školských klubov detí a centier voľného času a ich zaradenia do systému normatívneho financovania plne s vami súhlasím a myslím si, že do budúcna aj k tomu dôjde, k týmto úpravám. Ale v prípade desegregácie, poviem to tak jemne, ste používali príliš silné slová. Ja nič také v samotnom návrhu tohto zákona nenachádzam a určite to nie je cieľom tohto návrhu a myslím si, že aj to strašenie, že Európska komisia bude mať, alebo už má nejaké výhrady k tomuto legislatívnemu zneniu, je minimálne predčasné, pretože sme ešte len pri samotnom návrhu v prvom čítaní. A, práve naopak, si myslím, že tento návrh adekvátnym spôsobom reaguje na tie výhrady, ktoré aj Európska komisia v minulosti k tejto problematike vzniesla.
6. schôdza NR SR - 7. deň - A. dopoludnia
Dátum: 2023-12-15
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

142. Pán poslanec Kišš, vo svojom vystúpení si spomenul takú nepotrebnosť nových inštitúcií a myslím si, že keby tu sedeli vládni poslanci, tak by sa tak usadili do tých stoličiek, že preboha, čo to ten Kišš rozpráva, aká nepotrebnosť nových inštitúcií, veď my tu potrebujeme viacej nových miest, viacej úradníkov, viacej stoličiek, aby sme mohli obsadiť tie stoličky nejakými ľuďmi, my tu potrebujeme omnoho väčší chaos, lebo v tom chaose sa nám dobre nejakým spôsobom funguje aj vládne, aby bol čo najviac neprehľadný, aby bol čo najväčší, aby sme mohli uplatniť čo najviac našich ľudí. My tu potrebujeme nový orgán, však to musíme zneprehľadniť celé toto klbko nejakých kompetencií a ešte tomu orgánu dať ďalšie a ďalšie kompetencie, ktoré môžu mať iné orgány alebo iné ministerstvá, vytvorme si nejaký strategický dokument k tomu, najlepšie potom bude ešte aj nejaký metodický pokyn a na to potrebuješ ďalších a ďalších ľudí, ktorí to budú vypracovávať, lebo komunikácia, komunikácia medzi orgánmi musí byť intenzívna, veď ony navzájom si musia ešte viacej zavadzať, aby v rámci toho zavadzania si nevedeli nejakým spôsobom fungovať. Toto je ich svet. A keďže vás poznám, tak viem, že ten váš svet je že práve by sme mali znížiť počet inštitúcií, znížiť počet úradníkov, zefektívniť celý ten chod, aj sa v tomto návrhu zákona presúvajú napríklad kompetencie v rámci oblasti výskumu, oblasť výskumu prechádza v rámci úradu vlády a ostatných orgánov štátnej správy a pre mňa by to bolo, že sa na ministerstve školstva mala práve veda, výskum a inovácie zjednotiť z ostatných ministerstiev, ale to sa diať pod touto vládou určite nebude.
6. schôdza NR SR - 7. deň - A. dopoludnia
Dátum: 2023-12-15
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

72. Pán poslanec, ďakujem veľmi pekne, lebo si rozprával o tom aj v rámci zdravotníctva, že aké má byť, aká vyššia efektivita riadenia a poskytovania služieb v danej oblasti a k tomu by mali prispieť všetky zmeny, no tie zmeny môžu mať dve formy. Jedna môže byť, že vyžaduje sa menej zdrojov na vytvorenie týchto zmien alebo na lepšie plnenie nejakých úloh, ktoré si zadajú. Ale všetci tu vieme aj za predchádzajúce dni, že nie je ani jedno, ani druhé, že nie je ani menej zdrojov, pretože všetky tie balíčky na zvyšovanie daní, tá záťaž konsolidácie, ktorú presúvajú na občanov, a podobné veci spôsobujú to, že nebude menej zdrojov a že ich budú nejakým spôsobom rozhadzovať. A čo sa týka plnenie úloh, tak to nemusíme asi ani o tom rozprávať, lebo už ďalšie opatrenia, o ktorých si aj ty hovoril a ktoré sú aj v tomto návrhu zákona, že sa zvyšuje počet ministerstiev, to je to ministerstvo športu a cestovného ruchu, kde ešte aj v tejto, v tejto novele si upravujú paragraf na dotácie. Upravujú si ich tak, aby mohli rozdávať peniaze v rámci športu komukoľvek. A keby priniesli túto novelu samostatne, tak ich tu budeme rozbíjať, lebo jasne by sme videli, že komu chcú dávať tie peniaze v rámci dotácií, tak to hodili proste aj do tohto návrhu zákony, aby sa to nejakým spôsobom stratilo. To, že zvyšujú počet úradníkov aj v oblasti výskumu, vývoja a že sa tam fixujú nejaké dodatočné miesta, to je ďalšia neefektivita, ktorá by mohla byť využívaná, alebo tie finančné zdroje by mohli byť využívané v zdravotníctve presne tak, ako si ty spomínal. A to, že sa zvyšuje aj počet nejakých verejných funkcií a obsadzovanie, politické obsadzovanie v rámci štátnych tajomníkov, tak to je absolútne výsmech proti tomu, čo sme tu zažívali pred... (Prerušenie vystúpenia časomerom.)
6. schôdza NR SR - 6. deň - A. dopoludnia
Dátum: 2023-12-14
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

10. Pán poslanec Viskupič, ďakujem veľmi pekne, že si potvrdil to, čo tu už niekoľko dní počúvame zo všetkých strán, hlavne z tých našich, že konsolidačný balíček nie je žiaden konsolidačný balíček, ale že to je nejaký balík, ktorý zalieva betónom celé plytvanie vo verejných financiách. Je to možno, tak jednoducho povedané, taký socializmus v priamom prenose alebo taký rozpočtový populizmus a ja budem stále opakovať to vyjadrenie britskej premiérky, ktorá hovorila, že problém socialistov je ten, že napokon minú peniaze nás všetkých. Oni nemíňajú peniaze v rámci nejakého hospodárskeho rastu alebo ekonomického rastu, ale míňajú peniaze všetkých ľudí. V jednoduchosti povedané, že ak chcete mať superlacné energie pre domácnosti, inak, podotýkam, že plyn na Slovensku bude lacnejší napríklad ako v Čechách, no tak zvýšte dane napríklad fajčiarom alebo konzumentom alkoholu. Ak chcete rodičovský dôchodok alebo nejaký daňový bonus, tak zvýšte dane bankám. Ak chcete 13. dôchodok, tak zoberte dnešným spotrebiteľom jednu tretinu úspor. Nikde tam nevidíte nejaké strategické investície, podpory obcí, podpory podnikateľského sektoru, pretože najlepšia sociálna politika je vytvorenie pracovného miesta. A čo toto všetko spôsobí, je, že to iba spomalí ekonomický rast a budeme mať menej slobody, menej slobody pre nás všetkých, ale jediné, čo táto koalícia splní, to sú tie predvolebné sľuby, ale aj tú definíciu socialistov, ktorou... ktorú vieme si nájsť vo všetkých poučkách alebo vo všetkých knižkách. To je to, čo vedia dokonale splniť, dokonale rozdávať peniaze a minúť peniaze nás všetkých.
6. schôdza NR SR - 5.deň - B. popoludní
Dátum: 2023-12-13
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

488. Pán podpredseda, ďakujem veľmi pekne, že ste spomenuli jednu informáciu, ktorú mal vysloviť pán minister financií, že ideme gréckou cestou a vidím, že pán minister financií je aj prihlásený. Tak dúfam, že nám to nejakým spôsobom vysvetlí, lebo pre mňa je to absolútne absurdné, že by niečo také povedal a takýmto spôsobom sa vyjadril. Mne v tomto ešte tak chcem si spomenúť na hodnotovú myšlienku jednu, ktorá sa týka takého politického smerovania. Dnes tu už bola spomínaná Margaret Thatcherová, ktorá je obdivovaná aj kritizovaná, je autorkou jedného takého veľmi trefného výroku, že problém socialistov je ten, že napokon minú peniaze všetkých ostatných. A táto vláda nemíňa svoje peniaze, ktoré by získala nejakým hospodárskym rastom alebo nejakými investíciami, podporou podnikateľov a tak ďalej, ale míňajú peniaze všetkých ostatných a nielen tejto generácie, ale aj tých budúcich generácií. Viete, vy ste vláda aj so svojím lídrom, s človekom, ktorý nikdy nerobil sociálnu politiku, on ju vždy iba nejako predstieral a v skutočnosti nerobil nič, ale tú definíciu socialistov, že minú peniaze všetkých ostatných, tak to plníte úplne dokonale a podľa mňa vy ste také ukážkové socialistické hospodárenie, ktoré tu predvádzate všetkými týmito návrhmi zákonov.
6. schôdza NR SR - 5.deň - B. popoludní
Dátum: 2023-12-13
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

367. Pán poslanec Grendel, ja tiež musím povedať, že veľmi ďakujem, že si upozornil práve na jednotlivé poplatky, ktoré sa zvyšujú. Ja si musím, ja musím povedať, že každý sa asi venujeme tej téme, ktorá nám je blízka. Mne je blízke manželstvo, keďže som veril, že v budúcnosti to manželstvo uzatvorím, bohužiaľ, tá vláda dopadla tak, akým spôsobom dopadla. A keď som si otvoril teda tú, tie jednotlivé poplatky, tak som trošku zostal zhrozený, pretože len preto, že by som chcel nahliadnuť do matrík, tak za každý zväzok tejto matriky sa tá pôvodná suma zvyšuje z 2 eur na 3 eurá, čo je skoro o 50 %, ale na druhej strane tu je potom ešte žiadosť o zápis matričnej udalosti, ktorá nastala v cudzine, do osobitnej matriky, tam je to z pôvodných 10 euro na 15 euro, teda o 50 %. Uzavretie manželstva medzi štátnymi občanmi Slovenskej republiky pred matričným úradom, v ktorého obvode nemá ani jeden zo snúbencov trvalý pobyt, je to z 20 euro na 30 euro, takže o 50 % to zvýšenie. Povolenie uzavrieť manželstvo mimo určenej doby, čo ma veľmi prekvapilo, že vôbec máme také, takýto poplatok, že by niekto chcel uzatvoriť manželstvo mimo určenej doby, je z 20 na 30 euro, teda o 50 %. Povolenie uzavrieť manželstvo mimo úradnej, určenej miestnosti zo 70 euro na 100 euro, je to navýšenie o 42 %. Uzavretie manželstva medzi štátnym občanom Slovenskej republiky a cudzincom je navýšenie o 42 %, teda zo 70 až na 100 percent (správne 100 eur, pozn. red.). Uzavretie manželstva medzi cudzincami, tam ten nárast je naozaj veľmi výrazný z 200 až na 280 euro, teda plus 40 %. Tak sa budeme musieť zamyslieť, že či vydržíme ešte tých pár rokov a potom tieto poplatky zrušíme a zavedieme naozaj manželstvo pre všetkých. (Potlesk.)
6. schôdza NR SR - 5. deň - A. dopoludnia
Dátum: 2023-12-13
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

40. No, kolegovia, budeme si asi musieť zvyknúť, pretože toto je tá nová kultúra vládnutia, ktorú zažívame. Na jednej strane znemožniť tu poslankyni, aby bola na výbore, na druhej strane znemožniť poslankyni vystúpiť aj tu v rozprave. A tiež pridám vlastnú skúsenosť, ktorú máme zo školského výboru, kde sme prišli na školský výbor a tento nebol uznášaniaschopný, lebo načo diskutovať? Mali sme tam iba kompetenčný návrh, ktorý prerozdeľuje ministerstvo školstva a oddeľuje ministerstvo, alebo vytvára ministerstvo športu, čo je výrazný zásah do celého školského systému, ale my o tom nebudeme diskutovať a potom ešte neumožníme tú diskusiu tu v rozprave. No medzitým sa tu bagrom pretlačia veci ako zvýšenie daní alebo zvýšený odvod, promafiánsky balíček a podobné iné veci. Ešte k tomu aj zrušia ochranu policajtov. Viete, my niektorí sme tu v tomto pléne už zažili také výroky, že: "Vyhraj voľby a môžeš všetko.". To je ten známy výrok jedného z poslancov SMER-u a každá jedna vláda SMER-u sa nesie v tomto duchu. A v tomto duchu arogancie, v tomto duchu porušovania dohôd, nerešpektovania pravidiel a k tomu pridávajú ďalší. My sme tu zažili ešte aj jeden výrok a to bolo, že: "Dajte pokoj, tu sme pri žatve!" . Hej? Tak možno toto je taká tá žatva peňazí všetkých, náš ľud... nás ľudí, ale toto tu nebudú teraz používať, pretože si vytvorili nové nejaké heslo, že neotravujte nás, nepýtajte sa, buďte ticho, lebo to bude tak, ako my chceme, lebo my teraz vládneme .
3.schôdza NR SR - 3.deň - B.popoludní
Dátum: 2023-11-16
Poslanec: Gröhling, Branislav (SaS)
Druh vystúpenia: Vystúpenie s faktickou poznámkou

97. Pán Škripek, ja vás ešte doplním. Vláda ohlási, že tento rok nebudú 13. dôchodky, že zníži rodičovské dôchodky, že zoberie 2% z dane OZ-kám, ktoré sa starajú o choré deti. Takže namiesto toľko sľubovanej sociálnej politiky vláda zoberie peniaze dôchodcom a chorým a jej prioritou bude to, že budú riešiť, koľko rokov dostanú politici za korupciu. Toto je tá sociálna politika, ktorú chceli priniesť všetkým svojim voličom.
12. schôdza NR SR - 8.deň - A. dopoludnia
Dátum: 2024-04-26
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

127. Ďakujem za slovo. Keby som mala toto vystúpenie od kolegyne Števulovej zhrnúť do jednej vety, tak by som povedala, že táto vláda vodu káže a víno pije, lebo naozaj tu je vidno, že na jednej strane je tu obrovská snaha umlčať akúkoľvek kritiku, nezávislosť, nejaký odlišný svetonázor, a vidíme to pri tých mimovládkach, kde sa umelo podsúva, že sú nejaké politické mimovládky, ktoré majú nejaké zlé zahraničné peniaze, a preto ich treba teda označkovávať. Vidíme to v oblasti médií, pri snahe ovládnuť RTVS, vidíme to v súdnictve, v polícii a tak ďalej. A najjasnejšie, keď teda tuto sme pri debate o mimovládkach, je to vidno presne na tom, že na jednej strane sa tento zákon, návrh zákona pokrytecky zastiera tým, že ide zvyšovať transparentnosť, čo vôbec nie je pravda, lebo on nehovorí nič o transparentnosti v zmysle priznania zdrojov. Už teraz ako opakovane tu odznelo, mimovládky priznávajú zdroje, aj tie, aj tie zahraničné, hlavne pokiaľ ide o tie napríklad z Európskej únie alebo, alebo Západnej Európy. Oveľa väčší problém máme s financovaním z Ruska, ktoré nebýva priznané. Na jednej strane teda útoky na mimovládky s tým odôvodnením, vraj ide o transparentnosť, ale na druhej strane prideľovanie peňazí zo štátneho rozpočtu, či už práve cez dotačné schémy, alebo pri Fonde na podporu umenia, tam sa tá latka transparentnosti nestále znižuje a znižuje. A toto je ten problém, že síce vodu kážete, ale víno pijete.
12. schôdza NR SR - 8.deň - A. dopoludnia
Dátum: 2024-04-26
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

109. Ďakujem za slovo. Rada by som podčiarkla jednu vetu, ktorá tu odznela od kolegu Dostála, a to je, že právo vyjadrovať sa nemáme len my politici, a toto je podľa mňa strašne dôležité si uvedomiť, že áno, my, politické strany majú nejakú funkciu v štáte a v tomto pléne sedia iba zástupcovia politických strán, ale pre celé fungovanie štátu akékoľvek vyjadrovanie sa, verejné vyjadrovanie sa, zhromažďovanie sa, združovanie sa, majú právo všetci a nemusia to byť politické strany. A príde mi naozaj absurdné toto delenie na nejaké dobré a zlé mimovládky, lebo teda jedny sú politické a druhé sú nepolitické. Presne ako to povedal pán Dostál, tak sú mimovládky, ktoré sa... vznikli, občianske združenie, ktoré vzniklo, lebo združuje ľudí, ktorí sa rozhodli, že chcú kontrolovať transparentnosť a mieru korupcie, a teda sa k tomu vyjadrujú a áno, potom kritizujú politické strany, ako pán Lučanský dneska sám povedal, áno, každý má právo aj sa kriticky vyjadrovať. A potom sú organizácie, ktoré vy nazývate teda tie dobročinné alebo tie charitatívne, a to sú tie kvázi dobré. A kebyže si zoberieme organizáciu, ktorá sa napríklad venuje deťom s rakovinou, tak asi by ste povedali, že to sú tie dobré, no ale čo ak náhodou vláda predloží nejaký návrh, ktorý mení niečo v zdravotníctve, a táto organizácia, ktorá pomáha deťom s rakovinou, by sa ozvala, že ale viete, našim pacientom tento návrh uškodí . Tak zrazu už je politická, zlá, lebo si dovolila sa kriticky vyjadriť? Ono celé to delenie jednoducho nesedí. Nedajú sa deliť mimovládky na politické a nepolitické. Ani občanov nemôžme deliť na politických a nepolitických. A na záver k tým peniazom. Nielen mimovládky sú financované zo zahraničia, celá naša krajina je napríklad aj cez eurofondy do veľkej miery financovaná... (Prerušenie vystúpenia časomerom.)
12. schôdza NR SR - 7.deň - A. dopoludnia
Dátum: 2024-04-25
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

62. Ďakujem. Som rada, že máme možnosť reagovať na pána ministra, lebo naozaj znovu sme si tu vypočuli viacero aj osobných útokov, a ako naozaj by som chcela zdôrazniť, že či a aký máme vek a či iní ministri sú starší, alebo mladšie ako my, alebo to, že kde chodím do lesa, o čom pán Taraba naozaj, naozaj nič nevie, tak to naozaj nie sú argumenty proti tomu, čo obsahovo hovoríme. A ja by som pripomenula, že sme tu v debate k SLK, a nepripomínam to preto... ani si pán, dobre, som rada, že pán minister neodchádza, nepripomínam to preto, aby som sa chcela nejako úzkoprso držať, držať rokovacieho, ale pripomínam to preto, lebo ako tu kolegyňa Stohlová hovorila, toto je problém, o ktorom sa vedelo. To nie je tak, že prvú jar v tomto roku sa zrazu medvede prebúdzajú aj na Slovensku. Napriek tomu, že aj SNS to využívalo aj vo svojej predvolebnej kampani, aj dlhodobo o tejto téme hovoria a využívajú ju komunikačne, napriek tomu sme v situácii, kedy včera uprostred schôdze z vlády prišiel návrh zákona, ktorý nebol v MPK, o ktorom nebola hlbšia diskusia, a my ako Progresívne Slovensko máme pripravený pozmeňovák k tomuto zákonu, lenže teraz nám vyčítať, že my sme tu nič nepredložili , je úplne absurdné. Keď vy ste vláda, vy ste o tom vedeli dlhodobo, vy ste o tom hovorili už pred voľbami, teraz ste to predložili do SLK a vadí vám, že sme my zatiaľ nič nepredložili, je naozaj absurdné.
12. schôdza NR SR - 7.deň - A. dopoludnia
Dátum: 2024-04-25
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

48. Ďakujem za slovo. Ďakujem kolegyni Stohlovej za vynikajúce vystúpenie a rada by som podčiarkla dve veci, ktoré tu odzneli, a to je po prvé to, že naozaj aj my v Progresívnom Slovensku berieme tú tému vážne, lebo sa nám zvykne podsúvať, že veď nám je to jedno. Nie, nie je to tak, ale práve preto, že berieme tú tému a ten problém vážne, tak rovnako vážne pristupujeme aj k tým riešeniam. A tuto, žiaľ, vidíme zo strany SNS, že kým, by som povedala, že nafukujú problém, alebo teda dobre, lebo aj oni berú problém vážne, ale nepristupujú s dostatočnou vážnosťou k tomu návrhu riešení. A ja teda tiež rada a veľa chodím do prírody a áno, aj som opatrná vo vzťahu k medveďom alebo iným zvieratám, dávam si pozor, zakričím aj do lesa, keď sa boj... keď chcem, aby ma tie zvieratá včas zaregistrovali, aby ušli, ale úprimne vám poviem, keď si tu tak hovoríme, že kto sa čoho bojí, ja sa rovnako bojím ľudí, ktorí chodia do lesa strieľať, či sú to poľovníci, alebo jednoducho iba ľudia, ktorí si myslia, že je to zábava, a naozaj by som si nepriala pre našu krajinu, aby sa zjednodušili pravidlá toho, že niekto si povie, že aha, tuto som počul zašuchotanie v... v kríkoch a mohol by to byť medveď a cítia sa oprávnení tam prísť a začať strieľať. Naozaj si dávajme na toto obrovský pozor, aby sme z jedného problému nakoniec nemali dva problémy a aby, keď chceme riešiť nebezpečné jedince medveďov, aby ich riešili odborníci, aby ich riešili tie zásahové tímy a aby sa nám nestalo to, že sa budeme nakoniec všetci ešte viacej báť chodiť do lesa, lebo pokiaľ nemáme zbraň, tak sa môžme stať obeťou nie zvierat, ale ľudí. Ďakujem.
12. schôdza NR SR - 6.deň - B. popoludní
Dátum: 2024-04-24
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

94. Ďakujem za slovo. Ja by som taktiež chcela podčiarknuť tú časť vystúpenia od kolegu Grendela o budovaní dôvery alebo nedôvery, lebo znovu je to také poukázanie na to pokrytectvo toho návrhu, že na jednej strane tvrdia, že verejnosť, a možno to predovšetkým platí teda o voličoch SNS, majú veľkú nedôveru k neziskovým organizáciám, ale vy zároveň robíte aj krok, ktorým túto nedôveru veľmi aktívne podporujete. A obzvlášť tú nedôveru k zahraničným zdrojom. A tuto kolega Grendel na záver povedal, že vytvárate dojem, že za nimi sú akési temné sily, a to je podľa mňa tá podstata, že vy máte pocit, že to, že nezisková organizácia dostane nejaké financovanie zo zahraničia, či už nejaké zahraničné nadácie, alebo z Európskej únie, ktorej sme súčasťou, alebo od nejakej súkromnej osoby, ktorá žije v zahraničí, že akoby to boli nejaké temné sily. No nie sú. Nie. Znovu a znovu tu opakujeme, že, samozrejme, že neziskové organizácie musia mať transparentné financovanie, musí byť jasné, odkiaľ dostávajú financovanie, naozaj všetky väčšie organizácie majú svoje veľmi podrobné výročné správy a je jasné, odkiaľ peniaze pritekajú a na čo ich používajú. Ale nie je žiaden dôvod vytvárať dojem, že pokiaľ časť tých financií prišlo zo zahraničia, a väčšinou sú, je to od našich partnerských krajín z Európskej únie, tak že by to boli nejaké temné sily. A toto je ten problém, že presne tento typ nedôvery vy vytvárate a vytvárate ho voči občanom, ktorí sa združujú, lebo o tom sú občianske združenia. No naozaj je to hanba, že o takomto návrhu tu musíme rokovať. Ďa... (Prerušenie vystúpenia časomerom.)
12. schôdza NR SR - 6.deň - A. dopoludnia
Dátum: 2024-04-24
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

56. Ďakujem za slovo. A som veľmi vďačná za tento naozaj aj vecný, ale zároveň dôrazný príspevok od kolegu Prostredníka a za to, že tu znovu a znovu odznieva, že áno, organizovaná občianska spoločnosť, čiže občianske združenia či mimovládky sú pilierom demokracie, sú to jedným zo základných práv, aby sa občania mohli združovať a pracovať na tom, čo považujú za dôležité, či sú to ich susedské záhrady, alebo je to práva nejakej skupiny, skupiny v spoločnosti a útok na ne je nejakým autoritárskym sklonom. A znovu tu odznieva, že počúvame zo strany koalície, a teda hlavne od predkladateľov zo SNS, vidíme to v tej dôvodovej správe, že vraj ide o transparentnosť. Ale vybratie si čisto, že zahraničné zdroje teraz označíme za niečo horšie a tie musia tam mať nálepku, to nie je o transparentnosti. Transparentnosť je o tom, že sa prizná, odkiaľ je to financovanie a na čo sa používa. A to funguje už dnes, ako to aj dnes, včera spomenula aj kolegyňa Kosová. Už dneska je nutné viesť účtovníctvo pri, obzvlášť pri tých väčších grantoch, ktoré často chodia zo zahraničia, tam sú neskutočne prísne podmienky na to, že ako sa, ako sa vyúčtovávajú. Ide o to, že vy chcete niekomu dať ten terč na chrbát, vy chcete niekomu dať nálepku, pritom nie je žiaden objektívny dôvod, prečo by tie zahraničné zdroje mali byť, mali byť horšie ako tie domáce. A hlavne tak potom keď už toto chcete robiť, tak aspoň posilnite tie domáce zdroje, tak investujte štátne peniaze do podpory mimovládok, ale vy im aj beriete domáce zdroje, aj im budete komplikovať zháňanie tých zahraničných... (Prerušenie vystúpenia časomerom. Potlesk.)